Renee Teppan

Renee Teppan (sündinud 26. septembril 1993 Tallinnas) on eesti võrkpallur. 
Renee Teppan alustas kooliteed Selja algkoolis, kust lahkus pärast kolmanda klassi lõpetamist Pärnu Koidula Gümnaasiumisse, kus ta lõpetas 2009. aastal põhikooli. Edasi suundus ta õppima Audentese Spordigümnaasiumisse.
2014. aastast mängib ta Eesti võrkpallikoondises ja hooajast 2025/26 Rumeenia meistriliiga klubis SCM Zalau.
Sportlaskarjäär.
Noorteklassid.
Pärnumaal kasvanuna, hakkas ta võrkpalliga tegelema 2002. aastal Pärnus Johannes Noormäe õpilasena. Pärnu võrkpalliklubi noortevõistkondadega osaleti omavanuste Eesti meistri- ja karikavõistlustel, mis korduvalt ka võideti.
Aastatel 2008–2013 kuulus Teppan Eesti noormeestekoondisse (sündinud 1993 ja hiljem), kelle treeneriteks olid Urmas Tali, Raul Reiter ja Toomas Jasmin. Koondise suurimaks saavutuseks oli 2013. aastal pääsu tagamine U21 MM-finaalturniirile, kus teeniti 20 meeskonna konkurentsis 17. koht.
Ta osales 2011. aastal Mikk Markus Sihveriga U19 rannavõrkpalli maailmameistrivõistlustel Horvaatias, kus kvalifikatsioonist edasi ei pääsetud. 2012. aastal tuli ta Robert Tähega U20 vanuseklassis Eesti meistriks.
Eesti võrkpallikoondis.
Esmakordselt kutsuti Teppan Eesti võrkpallikoondisse 2014. aasta kevadel (varem oli ta kuulunud küll kandidaatide nimekirja, kuid lõppvalikusse polnud mahtunud). Ta debüütmäng oli sama aasta mais sõpruskohtumistes Valgevene võrkpallikoondisega.
Euroopa meistrivõistluste finaalturniiril on ta kuulunud koondise koosseisu viiel korral (2015, 2017, 2019, 2021 ja 2023). Samuti on ta võitnud kahel korral koondisega Euroopa liiga (2016 ja 2018) ning ühel korral teeninud pronksmedali (2021). 2018. aasta Euroopa Liiga turniiril valiti Teppan kõige väärtuslikumaks mängijaks (MVP). Samuti on ta esindanud Eestit 2017. aastal Maailmaliiga kolmandas tugevusgrupis ja 2018. aasta Challenger Cupil.
Klubivõrkpall.
2010–2014 Eesti meistriliigas.
Teppan oli Pärnu võrkpalliklubis Johannes Noormäe kasvandik ning mängis klubis juba noorteklassides. Hooajal 2010/11 liitus ta esindusmeeskonnaga, kus ta mängis kaks hooaega. Meeskond sai ühe hõbe- ja pronksmedali Schenker Liigas, kaks kolmandat kohta Eesti meistrivõistlustel ja jõudis ühel korral Eesti karikavõistlustel finaali. Kui esimesed poolteist aastat tuli Teppanil kanda varumängija rolli, siis teise hooaja (2011/12) teises pooles suutis ta mängida end meeskonna põhikoosseisu.
Hooajaks 2012/13 vahetas ta klubi ja liitus Bigbank Tartuga, kus ta mängis järgnevad kaks hooaega. Esimesel hooajal oli ta meeskonna põhimängija, kuid üheski osaletud sarjas medalimängu ei sekkutud. Teiseks hooajaks (2013/14) komplekteeriti meeskond eesmärgiga võita turniire ning muuhulgas liitus meeskonnaga Eesti võrkpallikoondise diagonaalründaja Argo Meresaar, kellega Teppan läbi hooaja mänguaja pärast võitles. Klubi ootused olid õigustatud ning tuldi Eesti meistriks, samuti saadi teine koht Eesti karikavõistlustel ja Schenker Liigas.
2014–2017 esimesed sammud välisliigades.
Hooajaks 2014/15 sõlmis Teppan esimese välislepingu ning liitus Itaalia meistriliigaklubiga Altotevere, kus mängis ka Eesti võrkpallikoondise keskblokeerija Andri Aganits. Klubi lõpetas hooaja Itaalia meistriliigas viimasel kohal ning langes järgmiseks hooajaks esiliigasse. Teppan oli meeskonnas teine diagonaalründaja ning mänguaega sai põhiliselt vahetusest sekkudes.
Hooajaks 2015/16 vahetas ta klubi ning liitus Austria meistriliigaklubiga Hypo Tirol Innsbruck, kus ta mängis kaks hooaega. Esimesel hooajal CEV Meistrite liigas lõpetati alagrupp kolmandana ning "play-offi" ei pääsetud. Kesk-Euroopa (MEVZA) liigas saadi teine koht ning võideti Austria meistrivõistlused. Teisel hooajal (2016/17) liitus klubiga ka Eesti võrkpallikoondise nurgaründaja Martti Juhkami. CEV Meistrite liigas alagrupiturniirile ei pääsetud, misjärel jätkati aste madalamas Eurosarjas, CEV Cupil, kus langeti konkurentsist 1/16 finaalis. Taas saadi Kesk-Euroopa (MEVZA) liigas teine koht ning tuldi Austria meistriks. Teppan sai mõlemal hooajal palju mänguaega ning oli üks meeskonna olulistest lülidest.
2017–2019 Euroopa tipus.
Hooajaks 2017/18 vahetas ta klubi ning liitus Itaalia meistriliigaklubiga Trentino Volley. Itaalia meistriliiga oli üks maailma tugevamaid liigasid ning Trentino liiga esiotsa klubi, mis tegi ülemineku nii Eesti võrkpallile kui Teppanile suureks saavutuseks. CEV Meistrite liigas saadi alagrupist kindlalt edasi, kuid jäädi pidama veerandfinaali ning "final fouri" ei pääsetud. Itaalia karikavõistlustel ja Itaalia meistriliigas jõuti poolfinaali, mis tähendab, et medalid jäid napilt võitmata. Teppan palgati klubisse teiseks diagonaalründajaks ning peale mõne täismängu põhikoosseisus (kus ta tegi ka väga säravaid mänge) täitis ta vahetusmängija rolli.
Hooajaks 2018/19 liitus ta eelneva hooaja Poola meistriga Belchatowi PGE Skra. Hooaja alguses võideti Poola superkarikas. Hooaja esimeses pooles osales Teppan esimese eestlasest mängijana ka klubide MMil, kus meeskond ebaõnnestus ning oma alagrupis lõpetati viimasel kohal. Poola karikavõistlustel ja Poola meistrivõistlustel jõuti veerandfinaali (meistrivõistluste lõppkoht oli kuues). CEV Meistrite liigas jõuti poolfinaali, kus tuli tunnistada hilisema võitja, Lube Civitanova paremust. Teppan alustas hooaega teise diagonaalründajana, saades platsil vähe mänguaega. Hooaja keskpaigas sai meeskonna põhidiagonaalründaja Mariusz Wlazly vigastada ning Teppan sai oma võimaluse meeskonna põhikuuikus, mille ta realiseeris edukalt. Ta kandis põhimängija rolli kuni hooaja otsustavas faasis läks ta seljavigastus väga tõsiseks ja ta meeskonda selle tõttu maksimaalselt aidata enam ei saanud.
2019–2021 õlavigastuse küüsis.
Hooajaks 2019/20 sõlmis ta lepingu Prantsusmaa meistriliigaklubiga Poitiers Stade Poitevin. Hooaja alguses oli Teppanil juba õlavigastus, mistõttu langes kiiresti teiseks diagonaalründajaks ning mänguaega sai vähe. Hooaja keskel oli Poitiers teel Prantsusmaa meistriliiga "play-offidesse" ning Prantsusmaa karikavõistlustel oli tagatud koht "final fouris", kuid veebruari keskel läks klubi tee Teppaniga lahku. Ta liitus meditsiinilise jokkerina Belgia meistriliigaklubiga Maaseiki Greenyard, kus oli meeskonnakaaslaseks taas Eesti võrkpallikoondise keskblokeerija Andri Aganits. Ta esindas klubi CEV Meistrite Liigas, kus veerandfinaali ei jõutud ja Belgia meistrivõistlustel, mis peatati koroonapandeemia tõttu. Hooaja lõppedes (märtsis) tunnistas Teppan, et õlgavigastus on väga tõsine ning teda ootab ees pikem mängupaus.
Hooajaks 2020/21 naasis ta Eestisse ning esindas pealinnaklubi Selver Tallinn. Hooaja esimestesse mängudesse sekkus ta õlavigastuse tõttu episoodiliselt, kuid peagi kandis juba meeskonnas põhidiagonaalründaja rolli. Võideti Eesti karikas ja Credit24 Meistriliiga; Eesti meistrivõistlustel saadi kolmas koht. Credit24 Meistriliigas valiti Teppan liiga kõige väärtuslikumaks mängijaks.
2021–2023 tagasi välisliigades.
Hooajaks 2021/22 läks ta taas välismaale ning liitus Türgi meistriliigaklubiga Tokati Plevne. Hooaja alguses peetud Türgi karikavõistlustel alagrupist veerandfinaali ei pääsetud. Türgi meistriliigas oldi tagumises otsas, võideldes liigas püsimise pärast. Teppan oli küll üks meeskonna rünnakuliidritest, kuid otsustas vahetada klubi ning siirdus jaanuaris Kreeka meistriliigaklubisse Pireuse Olympiacos, kes hoidis kohalikus meistriliigas kolmandat kohta. Teppan hakkas meeskonnas täitma põhidiagonaalründaja rolli ning hooaeg lõpetati Kreeka meistriliigas hõbemedaliga.
Hooajal 2022/23 mängis ta Poola esiliigaklubis MKS Bedzin. Klubi jõudis Poola karikavõistlustel veerandfinaali. Poola esiliiga põhiturniir võideti, kuid "play-off" faasis kaotati lõpuks finaalseeria ning uueks hooajaks kohta Poola Plusliigas sellega ei tagatud. Samuti ei pikenenud selle tõttu Teppani leping uueks hooajaks. Ta jagas meeskonnas mänguaega läbi hooaja enam-vähem pooleks teise diagonaalründajaga. Kusjuures otsustavas hooaja viimases mängus lõi ta rusikaga vastu põrandat, mis tekitas luumurru.
2023–.
Hooaja 2023/24 eel Teppanil sobivat pakkumist välisliigadest ei olnud ning mõningase treeningperioodi jooksul Selver/TalTechi ja hiljem Pärnu VK juures, liitus ta hooaja esimeste mängude järel just viimasega. Teppan oli meeskonna üks liidrites, Eesti karikavõistlustel jäädi pidama poolfinaali ning Balti liigas hoiti veebruari alguses neljandat kohta, kui Teppan vahetas klubi ning siirdus taas välismaale. Ta uueks koduklubiks sai Araabia Ühendemiraatide kõrgliiga klubi Dubai Al-Wasl VC, kes hoidis sel hetkel liigas kolmandat kohta. Hooaeg lõpetati AÜE meistrivõistlustel teise kohaga.
Hooaja 2024/25 eel oli Teppan eelmise hooajaga samas seisus ning ootas sobivat pakkumist. Novembri keskel seda aga veel ei olnud ning ta otsustas liituda taas vähemalt aasta lõpuni Eesti meistriliiga klubiga Pärnu VK. Aasta lõpus võideti Eesti karikavõistlused. Uue aasta alguses käis Teppan Liibüa klubi juures, kuid naasis sealt omal soovil kiiresti ning taasliitus hooaja lõpuni Pärnu võrkpalliklubiga. Cronimet liigas saadi hõbe ning Eesti meistrivõistlustel pronks.
Saavutused.
Klubivõrkpall.
Kesk-Euroopa (MEVZA) liiga
Balti liiga
Riikide meistrivõistlused
Välismaa esiliigad
Riikide karikavõistlused